รัฐบาลไทย-ข่าวทำเนียบรัฐบาล-คปภ. เผยไมโครอินชัวรันส์บูม ! คุ้มครองความเสี่ยงภัยให้ผู้มีรายได้น้อย ยอดขายกว่า 4 ล้านฉบับ เบี้ยสะพัดกว่า 2,000 ล้านบาท
วันศุกร์ที่ 2 มีนาคม 2561
คปภ. เผยไมโครอินชัวรันส์บูม ! คุ้มครองความเสี่ยงภัยให้ผู้มีรายได้น้อย ยอดขายกว่า 4 ล้านฉบับ เบี้ยสะพัดกว่า 2,000 ล้านบาท
จากข้อมูลการรับประกันภัยกรมธรรม์ประกันภัยสําหรับรายย่อย (ไมโครอินชัวรันส์) ในปี 2560 พบว่า ณ วันที่ 31 ธันวาคม 2560 มีจํานวนกรมธรรม์ประกันภัยสําหรับรายย่อยที่มีผลบังคับทั้งสิ้น 4,079,144 ฉบับ คิดเป็นเบี้ยประกันภัยรับรวม 2,189,873,638.24 บาท
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่าปี 2560 นับเป็นปีที่สํานักงาน คปภ. ครบรอบ 10 ปี ในการทําหน้าที่กํากับและส่งเสริมธุรกิจประกันภัย ตลอดจนการคุ้มครองผู้บริโภคด้านประกันภัยให้ได้รับความเป็นธรรม ซึ่งมีการทํางานในเชิงรุก และบูรณาการอย่างมุ่งมั่น เต็มความรู้ ความสามารถ เพื่อให้สํานักงาน คปภ. เป็นแกนหลักในการขับเคลื่อนอุตสาหกรรมประกันภัยให้สามารถเป็นที่พึ่งที่ยั่งยืนให้แก่ประชาชนทุกระดับในวงกว้าง โดยหนึ่งในกลุ่มเป้าหมายหลักก็คือประชาชนในระดับฐานรากที่มีรายได้น้อยให้สามารถเข้าถึงระบบประกันภัย ในขณะเดียวกันสํานักงาน คปภ. มีนโยบายมุ่งเน้นพัฒนาคุณภาพชีวิตประชาชนในกลุ่มนี้ ผ่านการขับเคลื่อนองค์กรสู่ประชาชนให้ความรู้ความเข้าใจที่ถูกต้อง ให้สามารถใช้ระบบประกันภัยเป็นเครื่องมือในการบริหารความเสี่ยงในชีวิต และทรัพย์สินอย่างมีประสิทธิภาพ โดยในช่วงหลายปีที่ผ่านมาได้มีการส่งเสริมการพัฒนาผลิตภัณฑ์ประกันภัยสําหรับรายย่อย (ไมโครอินชัวรันส์) อย่างต่อเนื่อง อาทิ กรมธรรม์ประกันภัย 200 กรมธรรม์ประกันภัยประกันภัย 100 และกรมธรรม์ประกันภัย 222 ซึ่งจําหน่ายเฉพาะในช่วงเทศกาล รวมถึงกรมธรรม์ประกันภัยอุบัติเหตุเพื่อคนพิการ พร้อมออกประกาศ/คําสั่งที่เกี่ยวข้อง รวมถึงผลักดันให้บริษัทประกันภัยพัฒนาและเสนอขายกรมธรรม์ประกันภัยสําหรับรายย่อยขึ้นเองเพื่อความหลากหลายและประโยชน์สูงสุดแก่ประชาชน
ทั้งนี้ จากข้อมูลการรับประกันภัยกรมธรรม์ประกันภัยสําหรับรายย่อย (ไมโครอินชัวรันส์) ในปี 2560 พบว่า ณ วันที่ 31 ธันวาคม 2560 มีจํานวนกรมธรรม์ประกันภัยสําหรับรายย่อยที่มีผลบังคับทั้งสิ้น 4,079,144 ฉบับ คิดเป็นเบี้ยประกันภัยรับรวม 2,189,873,638.24 บาท และมีการจ่ายค่าสินไหมทดแทนไปทั้งสิ้น 1,789,333,895.28 บาท โดยมีอัตราส่วนค่าสินไหมทดแทนต่อเบี้ยประกันภัยรับรวม หรือ Loss Ratio เท่ากับร้อยละ 81.71 โดยหากพิจารณาในแต่ละประเภทของกรมธรรม์ประกันภัยสําหรับรายย่อยจะสามารถแบ่งเป็นกรมธรรม์ประกันภัย 200 จํานวน 65,517 ฉบับ มีเบี้ยประกันภัย 13,103,400 บาท และมีการจ่ายค่าสินไหมทดแทน 6,150,000 บาท กรมธรรม์ประกันภัย 100 จํานวน 63,069 ฉบับ มีเบี้ยประกันภัย 6,306,900 บาท และมีการจ่ายค่าสินไหมทดแทน 2,940,000 บาท กรมธรรม์ประกันภัย 222 จํานวน 14,006 ฉบับ มีเบี้ยประกันภัย 3,109,332 บาท และมีการจ่ายค่าสินไหมทดแทน 229,226.80 บาท กรมธรรม์ประกันภัยรายย่อยอื่นๆ ของบริษัทประกันชีวิต จํานวน 35,423 ฉบับ มีเบี้ยประกันภัย 40,918,776.67 บาท และมีการจ่ายค่าสินไหมทดแทน 26,656,118.06 บาท กรมธรรม์ประกันภัยรายย่อยอื่นๆ ของบริษัทประกันวินาศภัย จํานวน 453,535 ฉบับ มีเบี้ยประกันภัย 138,072,317.57 บาท และมีการจ่ายค่าสินไหมทดแทน 66,567,315.19 บาท และประกันภัยข้าวนาปี จํานวน 3,447,594 ฉบับ มีเบี้ยประกันภัย 1,988,362,912 บาท และมีการจ่ายค่าสินไหมทดแทน 1,686,791,235 บาท
“จากสถิติการรับประกันภัยสําหรับรายย่อยใน 3 ปีหลังสุดตั้งแต่ปี 2557-2560 จะเห็นได้ว่าจํานวนกรมธรรม์ประกันภัยสําหรับรายย่อยในภาพรวมมีแนวโน้มเพิ่มขึ้นอย่างต่อเนื่อง โดยในปี 2560 มีการจําหน่ายกรมธรรม์ประกันภัยสําหรับรายย่อยเพิ่มขึ้นจากปี 2559 ร้อยละ 2.52 สําหรับในปี 2561 สํานักงาน คปภ. ยังคงมีแผนที่จะต่อยอดความสําเร็จของกรมธรรม์ประกันภัยสําหรับรายย่อย ผ่านทั้งการพัฒนาตลาดด้านผลิตภัณฑ์ประกันภัยสําหรับรายย่อยเพื่อเพิ่มทางเลือกให้แก่ผู้เอาประกันภัยให้ได้รับความคุ้มครองที่ตรงความต้องการด้วยเบี้ยประกันภัยที่เหมาะสมกับความเสี่ยงของผู้เอาประกันภัยแต่ละราย และยังคงจะมีการขับเคลื่อนองค์กรสู่ประชาชน ผ่านโครงการ คปภ. เพื่อชุมชนอย่างต่อเนื่องเพื่อให้ประชาชนในชุมชนต่างๆ ของประเทศมีความรู้ความเข้าใจเกี่ยวกับการประกันภัยและสิทธิประโยชน์ตามกรมธรรม์ประกันภัย รวมถึงมีการต่อยอดการพัฒนาผลิตภัณฑ์ประกันภัยสําหรับผู้มีรายได้น้อยและผู้ด้อยโอกาสที่มีความเหมาะสมกับชุมชนต่างๆ ต่อไป” เลขาธิการกล่าวในตอนท้าย